Eftir frækinn sigur í fyrra á Kiðjabergi keppti karlasveit GA í 1. deildinni í ár . Leikið var í Leirdalnum á velli GKG . Sveitin lenti í erfiðum riðli með GKJ , GSE og heimamönnum í GKG . Fyrsti leikur var á móti GKJ . Örn Viðar liðsstjóri lét þá Samúel og Sigurð Skúla spila saman í fjórmenning . Sú samsetning virðist hafa tekist mjög vel enda voru þeir sterkir í gegnum allt mótið . Þeir unnu fyrsta leik 2/1 . Í kjölfarið komu sigrar frá Örvari og Bigga Haralds og óvæntur en frábær 3 - 2 sigur í höfn . Leikurinn hefði getað endað 4 - 1 en Óli Gylfa tapaði á 20. holu í bráðabana gegn fyrrverandi Íslandsmeistara Kristjáni Þór Einarssyni . Seinni leikurinn á föstudeginum var gegn heimamönnum í GKG . Tapaðist sá leikur 4 - 1 gegn sterkum GKG mönnum , leikurinn hefði þó getað fallið okkar í hag með smá heppni . Örvar vann sterkan sigur á landsliðsmanninum Guðjóni Henning . Sammi og Skúli töpuðu naumlega 1 / 0 og Birgir Haralds tapaði á 20. holu í bráðabana . Stöngin út ef svo má að orði komast . Ævarr Freyr ungur strákur úr GA fékk að spreyta sig á mót sjálfum Birgi Leif í þessari rimmu . Í gær laugardag var svo lokaleikurinn í riðlunum og var hann gegn GSE . Nánast var um úrslita leik að ræða fyrir GA , sigur þýddi að við gætum verið á leið í undanúrslit en tap gæti þýtt að við færum í fallbaráttu . Leikurinn tapaðist með naumindum 3 - 2 . Mætti kannski segja stöngin út annan leikinn í röð þar sem að leikir voru að klárast á lokaholunni . Örvar hélt áfram góðu gengi og vann Helga Birki 2 / 0 og Óli Gylfa vann Hjört Brynjarsson 3/1 . Birgir Haralds tapaði 1 / 0 , Björn Auðunn tapaði 3/1 og fjórmenningsparið tapaði óvænt 2/1 eftir gott gengi fram að þessu . Niðurstaðan eftir riðlakeppnina var sú að GA endaði í 3. sæti og fórum í fallabaráttuna með GSE . Við tók nýr riðill sem skæri úr um það hverjir myndu falla um deild . Við fórum með fall á bakinu vegna tapsins á móti GSE . Hin liðin sem voru í riðlinum voru GKB og GK . Eftir að hafa byrjað vel í mótinu var ljóst að við urðum að vinna báða leikina sem eftir voru ef við ætluðum okkar að halda okkur upp . Seinni partinn á laugardaginn var keppt við GKB en þeir fóru upp um deild með okkur í fyrra . Þetta var hörku rimma , Birgir Haralds vann góðan 4/3 sigur á Sigurði Pétri og Örvar vann enn og aftur , í þetta skiptið var það Örn Sölvi sem tapaði 3/2 . Fjórmenningurinn kom sterkur til baka eftir svekkjandi tap í síðustu tveimur leikjum og unnu 4/3 . Óli Gylfa og Jason töpuðu báðir í hörkuleikjum sem að kláruðust á 17. og 18. holu . Mikilvægur sigur og ennþá von um að halda sér uppi . Síðasti leikurinn var á móti sterkri sveit GK , sú sveit sem kannski var að valda mestum vonbrigðum , enda bjuggust menn við að þeir væru að fara að berjast um titilinn . Eftir úrslit dagsins var þetta einfaldlega úrslita leikur um hvort liðið myndi falla . Miðað við úrslit má kannski segja að við höfum mætt ofjarli okkar , en sá sem skrifar var ekki á staðnum . Axel Bóasson , núverandi Íslandsmeistari og félagar virtust vera staðráðnir í því að falla ekki en GK var nánast allan tíma með yfirhöndina . Óli Gylfa var eini sem að ógnaði þeim eitthvað af viti en tapaði í lokin 1 / 0 . Birgir Haralds tapaði 6/5 gegna Rúnari Arnórssyni og Örvar tapaði 4/3 fyrir Björgvini Sigurbergssyni sem greinilega sýndi gamla takta . Sammi og Skúli töpuðu 4/2 í fjórmenningi og Björn Auðunn stóð smá í Íslandsmeistaranum Axeli Bóassyni en tapaði 3/2 . GA sveit karla endaði þar með í 7. sæti og féll niður í 2. deild . Takmarkið var að halda sér uppi að sjálfsögðu en því miður tókst það ekki . Sveitin í ár var ung og reynsluminni en undanfarið en verður þeim mun reynslumeiri á næsta ári . Á næsta ári tekur við 2. deildin og aðsjálfsögðu er stefnan sett á að fara rekleiðis upp aftur .